google/wiki40b huggingface dataset:
Ομοσπονδιακή κυβέρνηση της Βραζιλίας

Κατανομή των αρμοδιοτήτων

Η Βραζιλία είναι μια ομοσπονδιακή προεδρική συνταγματική δημοκρατία, στη βάση της αντιπροσωπευτικής δημοκρατίας. Η ομοσπονδιακή κυβέρνηση έχει τρεις ανεξάρτητους κλάδους: τον εκτελεστικό, το νομοθετικό και το δικαστικό.
Το Ομοσπονδιακό Σύνταγμα είναι ο υπέρτατος νόμος της Βραζιλίας. Είναι το θεμέλιο και η πηγή της νομικής αρχής στην οποία στηρίζεται η ύπαρξη της Βραζιλίας και της ομοσπονδιακής κυβέρνησης. Παρέχει το πλαίσιο για την οργάνωση της κυβέρνησης της Βραζιλίας και για τη σχέση της ομοσπονδιακής κυβέρνησης προς τις πολιτείες, για τους πολίτες, καθώς και σε όλους τους ανθρώπους εντός της Βραζιλίας.
Η εκτελεστική εξουσία ασκείται από τον εκτελεστικό κλάδο, με επικεφαλής τον Πρόεδρο σε συνεργασία με το Υπουργικό Συμβούλιο. Ο Πρόεδρος είναι ο αρχηγός του κράτους και ο επικεφαλής της κυβέρνησης. Η νομοθετική εξουσία ασκείται από το Εθνικό Συνέδριο, ένα νομοθετικό σώμα δύο θαλάμων που περιλαμβάνει την Ομοσπονδιακή Γερουσία και τη Βουλή των Αντιπροσώπων. Η δικαστική εξουσία ασκείται από το δικαστικό σώμα, που αποτελείται από το Ομοσπονδιακό Δικαστήριο της Επικρατείας, το Ανώτατο Δικαστήριο και άλλα δικαστήρια, το Εθνικό Συμβούλιο Δικαιοσύνης και τα περιφερειακά ομοσπονδιακά δικαστήρια.

Λογότυπο

Το λογότυπο της κυβέρνησης όπως έχει εξελιχθεί με το πέρασμα του χρόνου.
Ηώιππος

Περιγραφή

Η λέξη "Ηώιππος" σημαίνει "το πρώτο άλογο". Ο Ηώιππος είχε πολλές διαφορές με το σημερινό άλογο. Το μέγεθός του ήταν πολύ μικρότερο καθώς ήταν όσο μία σημερινή αλεπού. Επίσης, αντί για χαίτη είχε λίγες σκληρές τρίχες πάνω στο λαιμό και μία κοντή και πλατιά ουρά. Ο λαιμός του ήταν κοντός και τα δόντια του ζώου μπορούσαν να μασήσουν μόνο τρυφερά φύλλα. Στα μπροστινά του πόδια είχε τέσσερα δάχτυλα ενώ στα πισινά είχε τρία. Αυτό το πρωτόγονο άλογο είχε και άλλα οστά στα άκρα του, γεγονός που δημιουργεί την υπόθεση ότι οι πρόγονοί του πρέπει να είχαν πέντε δάχτυλα και ότι τα άκρα τους θα έμοιαζαν μάλλον με αυτά της αρκούδας.

Βιότοπος

Ο ηώιππος ζούσε σε υγρά και δασωμένα μέρη. Μπορούσε να τρέχει μέσα στα πυκνά δάση για να σωθεί από τους εχθρούς του. Επίσης, μπορούσε να φτάνει και να τρώει τα φύλλα των θάμνων και των χαμηλών κλαδιών των δέντρων (ίσως εκείνη την εποχή να μην υπήρχε ακόμη χορτάρι).

Εξέλιξη

Με την πάροδο του χρόνου αλλάξανε οι συνθήκες στα μέρη που ζούσε ο ηώιππος. Τα λασπώδη εδάφη των δασών ξεράθηκαν σιγά-σιγά και το χώμα έγινε σκληρότερο. Σιγά-σιγά άλλαξε και ο ηώιππος. Η μεταβολή, ύστερα από πολλούς αιώνες, ήταν τόσο μεγάλη ώστε οι επιστήμονες αναγκάστηκαν να του αλλάξουν όνομα. Το νεώτερο αυτό άλογο ονομάστηκε Μεσόιππος.
Ραζόν Ρόντο

Μπόστον Σέλτικς

Ο Ρόντο άρχισε την καριέρα του στο ΝΒΑ όταν τον επιλέξανε οι Φοίνιξ Σανς στο Ντράφτ του 2006 με την 21η επιλογή . Στη συνέχεια οι Σανς τον ανταλλάξανε στους Μπόστον Σέλτικς  με τους οποίους υπέγραψε συμβόλαιο στις 4 Ιουλίου του 2006.
Στην πρώτη του σεζόν με τους Μπόστον Σέλτικς ο Ρόντο είχε ρόλο αναπληρωτή πλέι μέικερ πίσω από τον Σεμπάστιαν Τέλφερ . Έκανε το ντεμπούτο του στο ΝΒΑ την 1η Νοεμβρίου του 2006 εναντίον των Χόρνετς. Στο τέλος της σεζόν όμως δεν κατάφερε να βοηθήσει την ομάδα του να πάει στα Πλέι-Οφ αφού τελείωσαν με ρεκόρ 24-58.
Την σεζόν 2007-2008 ο Ρόντο , πλέον σε θέση βασικού πλέι μέικερ , με την μεταγραφή των Κέβιν Γκαρνέτ και Ρέι Άλλεν όχι μόνο έφτασε στα Πλέι-Οφ αλλά και στους τελικούς του ΝΒΑ . Εκεί , παρόλο που είχε περισσότερο βοηθητικό ρόλο στους Γκαρνέτ και Πίρς , βοήθησε την ομάδα του να κερδίσει με 4-2 νίκες ενάντιας τους Λέικερς.
Την σεζόν 2008-2009 οι Σέλτικς οδηγούμενοι από τον πλέι μέικερ τους άρχισαν την σεζόν δυναμικά . Ο Ρόντο κατέγραψε το πρώτο τριπλ νταμπλ του με 16 πόντους , 13 ριμπάουντ και 17 ασσίστ ενάντιας τους Ιντιάνα Πέισερς. Οι Σέλτικς και πάλι φτάσανε στα πλέι-οφ αλλά χάσανε αυτή τη φορά στον 2ο γύρο.
Την σεζόν 2009-2010 ο Ρόντο αύξησε τους μέσους όρους του σε πόντους (13,7), ασσίστ(9.8) και έγινε και ο πρώτος στην ιστορία των Σέλτικς με τον μεγαλύτερο μ.ο κλεψιμάτων για εκείνη την χρονιά. Στις 2 Νοεμβρίου του 2009 ο Ρόντο υπέγραψε με τους Σέλτικς εγγυημένο συμβόλαιο αξίας 55 εκατομμυρίων. Οι Σέλτικς για ακόμη μια χρονιά φτάσανε στους τελικούς του ΝΒΑ αλλά αυτή τη φορά χάσανε 3-4 από τους Λέικερς.
Την επόμενη σεζόν , παρόλο που υπέστη μερικούς τραυματισμούς , βοήθησε τους Σέλτικς για 4η συνεχόμενη χρονιά στα Πλέι-Οφς με ρεκόρ 56-26 όπου ηττήθηκαν στον 2ο γύρο από τους Μαϊάμι Χιτ.
Την σεζόν 2011-12 ο Ρόντο με τους Σέλτικς πάλι έφθασαν στα Πλέι-Οφ αλλά ηττήθηκαν  από τους Μαϊάμι Χιτ.
Το 2012-13 άρχισε καλά για τον Ρόντο αφού ξεκίνησε με 24 σερί παιχνίδια όπου κατέγραψε 10+ ασσίστ, συνέχισε μέχρι τα 37 παιχνίδια σερί μέχρι τον καυγά με έναν παίκτη των Μπρούκλιν Νετς, που είχε σαν αποτέλεσμα την αποβολή του. Σε αντίθεση με το ξεκίνημα της σεζόν , το τέλος ήταν διαφορετικό αφού στις 27 Ιανουαρίου αποκαλύφθηκε πως τραυμάτισε έναν τένοντα στο πόδι του και θα έχανε την υπόλοιπη σεζόν .
Ο Ρόντο έκανε το ντεμπούτο του μετά από τον τραυματισμό του στις 17 Ιανουαρίου του 2014 όπου κατέγραψε 8 πόντους , 4 ασίστ και 2 ριμπάουντ . Δεν μπόρεσε όμως να βοηθήσει την ομάδα του να φτάσει στα Πλέι-Οφ αφού τελείωσαν με ρεκόρ 25-57.

Ντάλας Μάβερικς

Μετά από 8 επιτυχημένα χρόνια με τους Μπόστον Σέλτικς, ο Ρόντο έγινε ανταλλαγή στους Ντάλας Μάβερικς η οποία επισημοποιήθηκε στις 18/2. Στο ντεμπούτο του με τη νέα του ομάδα εναντίον των Σαν Αντόνιο Σπερς ο Ρόντο είχε 6 πόντους, 7 ριμπάουντ και 9 ασίστ.
Ευάγγελος Σταμούλης

Βιογραφικά στοιχεία

Γεννήθηκε στην Αργαλαστή και σπούδασε ιατρική. Συμμετείχε ενεργά στην επανάσταση του 1878. Διετέλεσε δήμαρχος Σπαλάθρων.
Εξελέγη βουλευτής Λάρισας στις εκλογές του 1887
Απεβίωσε το 1902.
Λουί Φενζόν

Βιογραφία

Ο Φενζόν γεννήθηκε στη Μπρυζ. Ο πατέρας του, Ζακ Φενζόν, ήταν επίσης ζωγράφος.
Επισκέφθηκε πρώτα την Ιταλία, όπου έγινε ένας από τους πρώτους Φλαμανδούς Καραβατζιστές, και στη συνέχεια την Ισπανία και τη Γαλλία, ειδικότερα την Προβηγκία. Ο Μάρτιν Χέρμαν Φάμπερ, Γερμανός ζωγράφος και μιμητής του, τον συνάντησε εκεί (Μασσαλία, Αιξ-αν-Προβάνς και Αρλ). Μερικοί πίνακές του βρίσκονται και σήμερα στην Προβηγκία.
Ο Φενζόν, ο οποίος εν ζωή θεωρούνταν πολύ επιτυχημένος, ζωγράφιζε κυρίως θρησκευτικά θέματα. Φιλοτέχνησε μερικά ρετάμπλ, ενώ ήταν, επίσης, και έμπορος έργων τέχνης. Είχε στην κατοχή του δύο πίνακες του Καραβάτζιο, ένας από τους οποίους ήταν Η Μαντόνα του ροζάριο, πίνακας που σήμερα βρίσκεται στο Kunsthistorisches Museum της Βιέννης.
Απεβίωσε στο Άμστερνταμ το 1617.
Κρηστώνες

Κρηστώνες ή Κρήστωνες: Αρχαίος πελασγικός λαός που κατοικούσε στη Κρηστωνία της αρχαίας Μακεδονίας. Κατ’ αρχάς είχαν εγκατασταθεί στη Χαλκιδική  συγκεκριμένα παρά την Όλυνθο και στη χερσόνησο Ακτή (Άθως).  Αργότερα μετοίκησαν στη χώρα που πήρε το όνομά τους,  βόρεια της λίμνης Βόλβης. Πρωτεύουσα της Κρηστωνίας ήταν η Κρηστών που βρισκόταν κοντά στη σημερινή Κρηστώνη Κιλκίς (Σαρί Ντερέ), παραπόταμο του Λαχανά. 
Το 479 π.Χ. κατακτήθηκε από τον Αλέξανδρο Α΄της Μακεδονίας αποτελώντας τμήμα του μακεδονικού κράτους μέχρι την κατάκτηση της χώρας από τους Ρωμαίους (168 π.Χ).
Στρατής Αθηναίος

Βιογραφικά Στοιχεία

Κατάγεται από φτωχή οικογένεια, με γονείς βιοπαλαιστές από τους οποίους γαλουχήθηκε να αγαπά τον τόπο του. Ξεκίνησε να ζωγραφίζει από πολύ μικρή ηλικία, επηρεασμένος πάντα από το αγροτικό τοπίο του Ιππείου και τον μόχθο των συντοπιτών του. Στην παιδική του ηλικία (στο δημοτικό) οι γονείς του αποφασίζουν να εγκατασταθούν στην Επάνω Σκάλα Μυτιλήνης. Το 1970 μετακομίζει στον Πειραιά και το 1971 αρχίζει να ασχολείται συστηματικά με τη ζωγραφική.
Επιστρέφει στη Μυτιλήνη το 1976, όπου συναναστρέφεται με καλλιτέχνες της εποχής, όπως ενδεικτικά τον Ιάκωβο Μουτζουρέλλη, ο οποίος στη συνέχεια θα γίνει πολύτιμος φίλος και συνάδελφος, που τον μυεί στην Ιστορία της Τέχνης. 
Το 1980 εγκαθίσταται μόνιμα πια στον Πειραιά, όπου ζει μέχρι σήμερα, ενώ ταξιδεύει στο εξωτερικό για να ενημερώνεται καλλιτεχνικά και για να παρουσιάζει τα έργα του.

Εκπαίδευση

Στην Αθήνα παρακολούθησε μαθήματα χαρακτικής στο εργαστήρι «Χαρακτικής Αθηνών» των Pandolfini - Δήμητρας Σιατερλή [http://athens-printmaking.com/kalitexnes/].
Σάντσα της Αραγωνίας, κόμισσα της Τουλούζης

Βιογραφία

Ήταν η τρίτη κόρη του Αλφόνσου Β΄ της Αραγωνίας και της Σάντσας των Ιβρέα, κόρης του Αλφόνσου Ζ΄ του Λεόν & της Καστίλης.
Σταγοί (Καλαμπάκα)

Μεσαιωνική ονομασία της σημερινής θεσσαλικής πόλης Καλαμπάκα. Αρχικά αποτελούσε φρούριο στη θέση της ακροπόλεως του αρχαίου Αιγινίου. Η παλιότερη μνεία των Σταγών απαντά στην «Διατύπωσιν» του Βυζαντινού αυτοκράτορα, Λέοντος ΣΤ΄ (886 - 812). Το 1163 γίνεται μνεία του κάστρου των Σταγών. Το 1204 οι Σταγοί περιήλθαν στο Δεσποτάτο της Ηπείρου, ενώ στο τέλος του 13ου αιώνα πέρασαν στην κυριαρχία των δουκών των Νέων Πατρών (Υπάτης). Το 1334 καταλήφθηκαν από τον δεσπότη της Ηπείρου Ιωάννη Β΄ και λίγο αργότερα περιήλθαν στην αυτοκρατορία της Κωνσταντινουπόλεως. Το 1348 κυριεύτηκαν από τους Σέρβους του Στεφάνου Δουσάν και έφτασαν σε ακμή επί της βασιλείας του αδελφού του Συμεών Ούρεση Παλαιολόγου. Όταν η Θεσσαλία κατελήφθη από τους Τούρκους, η Καλαμπάκα υπήχθη διοικητικώς στον πασά της Λάρισας και αργότερα στο σαντζάκι των Τρικάλων.
Από τις αρχές του Ι΄ αιώνα οι Σταγοί αναφέρονται ως έδρα επισκοπής, η οποία, καθ’ όλη την μεσαιωνική περίοδο, έτυχε προνομίων και δωρεών εκ μέρους των Βυζαντινών Αυτοκρατόρων. Διέθετε σημαντική κτηματική περιουσία και εξαρτημένους καλλιεργητές σε γειτονικούς οικισμούς. Στα όριά της συμπεριλαμβάνονταν εκτός από πεδινές περιοχές της βορειοδυτικής Θεσσαλίας και μία εκτεταμένη ορεινή ζώνη στα Χάσια και την κεντρική Πίνδο. Η επισκοπή των Σταγών, η οποία υπάγονταν στην μητρόπολη Λαρίσης διατηρήθηκε με κάποια μικρά διαλείμματα, ως το 1900 οπότε συγχωνεύτηκε με την επισκοπή Τρίκης συναποτελώντας τη Μητρόπολη Τρίκκης και Σταγών με έδρα τα Τρίκαλα. Ανασυστήθηκε το 1991 και έκτοτε λειτουργεί ως Μητρόπολη "Σταγών και Μετεώρων" με έδρα την Καλαμπάκα.
Καραντάν

Προέλευση του ονόματος

Ο συγγραφέας Εμίλ ντε Ποντομόν (Emile De Pontaumont) στο βιβλίο του Histoire de La Ville de Carentan Et de Ses Notables (1863) αναφέρει ότι η ονομασία "Καραντάν" προέρχεται από την κελτική γλώσσα και συγκεκριμένα από τη συνένωση των λέξεων "Carent" και "an", που σημαίνουν "το αγρόκτημα μεταξύ των ποταμών". Ο αρχαιολόγος Εντουάρ Λερισέ (Edouard Lehéricher), της Αρχαιολογικής Εταιρείας της Αβράνς έχει την - περισσότερο ικανοποιητική - άποψη ότι η ονομασία προέρχεται από τις κελτικές λέξεις "Ker" (=εγκατάσταση) και "Dun" (=γήλοφος, υπερυψωμένο έδαφος). Η συνένωση των δύο λέξεων δίνει την ονομασία "Ker Dun" (=εγκατάσταση στο γήλοφο), καθώς οι κάτοικοι του ρωμαϊκού Cruciatonum (σημερινό Saint-Côme-du-Mont), εκδιωγμένοι από τους βαρβάρους εγκαταστάθηκαν εκεί. Η ονομασία μετεξελίχθηκε σε Kérenten, Karenten, Carenten και, τέλος, σε Carentan.

Μεταφορές

Στην πόλη υπάρχει σταθμός των Γαλλικών Σιδηροδρόμων (SNCF). Το Καραντάν βρίσκεται στο σιδηροδρομικό άξονα Σερμπούρ - Καν - Παρίσι. Πολύ κοντά από την πόλη διέρχεται ο εθνικός δρόμος Ν13 που συνδέει την Καν με το Σερμπούρ. Το 1994 κατασκευάστηκε, επίσης, ένα κανάλι διαμέσου του οποίου είναι δυνατή η επικοινωνία του Καραντάν με τη θάλασσα.
Πρωτάθλημα χειροσφαίρισης Α1 εθνικής κατηγορίας ανδρών 1999-2000

Το πρωτάθλημα Α1΄ Εθνικής κατηγορίας χάντμπολ ανδρών της περιόδου 1999–2000 ήταν το ενδέκατο από την καθιέρωση της Α1 και συνολικά το 23ο πρωτάθλημα Ελλάδος στην ιστορία του χάντμπολ (μαζί με τα δυο πρωταθλήματα που είχε διοργανώσει ο ΣΕΓΑΣ). 
Πρωταθλητής αναδείχθηκε, για πρώτη φορά στην ιστορία του θεσμού, ο Πανελλήνιος Γ.Σ.. Επικράτησε στους τελικούς των πλέι-οφ του Γ.Α.Σ. Κιλκίς με 2-0 νίκες. Ο σύλλογος της Κυψέλης πέτυχε το νταμπλ καθώς αναδείχθηκε και Κυπελλούχος Ελλάδος.
Ομοσπονδία Ποδοσφαίρου Βενεζουέλας

Κόπα Αμέρικα 2007

Η Βενεζουέλα επιλέχθηκε ως διοργανώτρια χώρα για το Κόπα Αμέρικα 2007. Η FVF και η CONMEBOL ήταν υπεύθυνες για πολλές πτυχές της οργάνωσης και λειτουργίας της διοργάνωσης.
Υπογεγραμμένη

Η υπογεγραμμένη είναι διακριτικό που χρησιμοποιούνταν στις αρχαίες Ελληνικές διαλέκτους. Σημειωνόταν με ένα μικρό ιώτα (ι) κάτω από το ήτα ⟨η⟩, ωμέγα ⟨ω⟩ και άλφα ⟨α⟩ (δηλαδή μόνο σε μακρά φωνήεντα (η, ω) και στο διχρονο "α"). Αντιπροσωπεύει την προηγούμενη παρουσία ενός ιώτα [ι] μετά το φωνήεν, σχηματίζοντας ένα λεγόμενο "μακρύ δίφθογγο". Τέτοιες δίφθογγοι ήταν (δηλ. ηι, ωι, αι) -φωνολογικά διαφορετικοί από τους αντίστοιχους "βραχείς" διφθόγγους (δηλ. ει, οι, ᾰι) - ήταν χαρακτηριστικό της αρχαίας ελληνικής στην προκλασική και κλασική εποχή. Χαρακτηριστικό είναι το ότι η υπογεγραμμένη μετατρέπεται σε προσγεγραμμένη όταν είναι σε φωνήεν σε αρχή λέξεως (πχ Ξενοφών, βιβλίο 2, παράγραφος 30: "Ἧι δ' ἡμέρᾳ" , αντί "ᾟ δ' ἡμέρᾳ").  
Η απόκλιση χάθηκε σταδιακά στην προφορά, μια διαδικασία που φαίνεται ότι είχε ήδη ξεκινήσει στην Αττική διάλεκτο από το 400 πΧ. (πχ. "ἐν τῶ θιάσῳ, αντί του "ἐν τῷ θιάσῳ") και καταλήγει σε πλήρη σίγηση τού -ι τον 1ο αιώνα πΧ, με αποτέλεσμα το -ι να παραλείπεται τελείως στα κείμενα των παπύρων και των επιγραφών. Το κίνημα του Αττικισμού επαναφέρει στην γραφή το -ι ώς "παραγεγραμμένο ιώτα" (i adscriptum) στις καταλήξεις τών δοτικών, τής υποτακτικής κλπ. (πχ. τῶι λόγωι, λέγηι), και εντέλει μεταβλήθηκε γραφικώς σε "υπογεγραμμένο ιώτα" (i subscriptum) από βυζαντινούς φιλολόγους τον 12ο αιώνα μΧ. 
Στην ελληνική γλώσσα, η λέξη υπογεγραμμένη είναι παθητική μετοχή του ρήματος υπογράφω.
Ας Σουγουαΐντα (επαρχία)

Γεωγραφία

Η επαρχία Ας Σουγουαΐντα βρίσκεται κεντρικά του κυβερνείου και νοτιοδυτικά της Συρίας. Συνορεύει στα βόρεια με την επαρχία Σάμπα, στα νότια με την επαρχία Σαλχάντ, στα δυτικά με την επαρχία Ίζρα, στα νοτιοδυτικά με την επαρχία Νταράα και στα ανατολικά με την επαρχία Ντούμα.

Δημογραφία

Η επαρχία Ας Σουγουαΐντα είχε, σύμφωνα με την απογραφή του 2004, 180.907 κατοίκους, από τους οποίους οι 73.641 ζουν στην πρωτεύουσα. Το μεγαλύτερο μέρος του πληθυσμού της επαρχίας είναι Δρούζοι.
Α΄ Ελληνική Ευαγγελική Εκκλησία

Ιστορικό

Η Εκκλησία δημιουργήθηκε από την διακονία του Μιχαήλ Καλοποθάκη (1825-1911) στις αρχές του 1858. Το κτήριο της εκκλησίας κτίστηκε απέναντι από το Ναό του Ολυμπίου Διός στην Αθήνα, και τα εγκαίνια πραγματοποιήθηκαν το 1871.
Κατά τον 19ο αιώνα η Α΄ Ελληνική Ευαγγελική Εκκλησία αρκετές φορές υπήρξε στόχος φανατικών θρησκευόμενων. Ήταν συνηθισμένο κάθε Μεγάλη Παρασκευή, κατά την περιφορά του επιταφίου του Ι.Ν. Αγίας Αικατερίνης Πλάκας, το πλήθος να σταματά μπροστά στην Α΄ Ελληνική Ευαγγελική Εκκλησία, να την πετροβολά και έπειτα να συνέχιζει την πορεία του. 
Το 1892 κατά την διάρκεια μιας Κυριακάτικης πρωινής λειτουργίας, μιά ομάδα ανθρώπων εισέβαλε στην εκκλησία και έβαλε φωτιά στις Άγιες Γραφές, στα υμνολόγια και στα καθίσματα.
Στις 3 Φεβρουαρίου 1896, η αστυνομία, μετά από διαταγή του Νομάρχη η οποία εκδόθηκε κατόπιν εισηγήσεως της Μητρόπολης Αθηνών, ακρωτηρίασε την επιγραφή που ήταν αναρτημένη έξω από το κτίριο της Εκκλησίας, απαλείφουσα απ' αυτήν τη λέξη Ελληνική, επειδή η λέξη αυτή πριν από το Ευαγγελική Εκκλησία αποτελούσε κατά τον Μητροπολίτη ένα είδος προσηλυτισμού. Μόνο μετά από γνωμοδότηση «πέντε εκ των διαπρεπεστάτων νομομαθών της πρωτεύουσας», οι οποίοι χαρακτήρισαν την πράξη αυτή του Νομάρχη ως αντισυνταγματική, επετράπη να ξαναγραφεί η λέξη Ελληνική επάνω στην επιγραφή.
Σήμερα η εκκλησία υπάγεται στην Νότια Σύνοδο της Ελληνικής Ευαγγελικής Εκκλησίας και ποιμένας είναι ο Γιώτης Κανταρτζής.

Διακονίες

Η Α΄ Ελληνική Ευαγγελική Εκκλησία διατηρεί διακονίες για παιδιά, νέους, εφήβους, γυναίκες, ζευγάρια, ενώ σ' αυτήν υπάγεται και η φοιτητική ομάδα Θέση 95. Επίσης υπάρχουν ομάδες της στη Γλυφάδα, στη Νέα Σμύρνη, στην Αγία Παρασκευή, στο Χολαργό, στο Νέο Ηράκλειο και σε άλλες περιοχές του λεκανοπεδίου.

Παρουσία στη πόλη

Τον Οκτώβριο του 2009 η Α΄ Ελληνική Ευαγγελική Εκκλησία ξεκίνησε μια νέα συνάθροιση στην Γλυφάδα, ενώ από το 2010 δραστηριοποιείται σε ένα πρωτοποριακό για την Ελλάδα εγχείρημα, για την από το μηδέν δημιουργία μιας χριστιανικής εκκλησίας στα Εξάρχεια. Επίσης, δραστηριοποιείται και στο κέντρο νεότητας Κέντρο 68.

Πολιτιστικές δραστηριότητες

Κάθε χρόνο, την περίοδο των Χριστουγέννων διοργανώνει την μουσική εκδήλωση Christmasfest. Από το 2007 έχει ξεκινήσει ένα νέο μουσικό θεσμό στην Αθήνα, το φεστιβάλ Bach.

Κοινωνική δράση

Επίσης δραστηριοποιείται με το Χριστιανικό Κέντρο Απεξάρτησης με την επωνυμία ο Φιλήμων, με την διακονία για εκδιδόμενα άτομα Νέα Ζωή, με το το πρόγραμμα Δρόμοι Καθαροί που περιλαμβάνει διάφορες οικολογικές δράσεις με κεντρικό άξονα τον καθαρισμό διάφορων χώρων, καθώς και με διάφορα αιμοδοτικά προγράμματα.

Βιβλική παιδεία

Η Α΄ Ελληνική Ευαγγελική Εκκλησία διατηρεί προγράμματα με στόχο την βιβλική παιδεία και τον γενικότερο καταρτισμό σε θέματα πίστης και ερμηνείας της Αγίας Γραφής για τους πιστούς.
Ραλφ Μπάερ

Ο Ραλφ Μπάερ (αγγλικά: Ralph Baer, 8 Μαρτίου 1922 - 6 Δεκεμβρίου 2014) ήταν Γερμανο-Αμερικανός εφευρέτης και μηχανικός, γνωστός για τη σημαντική συνεισφορά του στον τομέα των βιντεοπαιχνιδιών, μεταξύ άλλων για την επινόηση της πρώτης κονσόλας παιχνιδιών στα τέλη της δεκαετίας του '60. Το 2006 τιμήθηκε με το Εθνικό Μετάλλιο Τεχνολογίας και Καινοτομίας των ΗΠΑ για την προσφορά του.

Βιογραφία

Στην ηλικία των έντεκα, ο Μπάερ αποβλήθηκε από το σχολείο του στη Γερμανία λόγω της Εβραϊκής του καταγωγής και αναγκάστηκε να πηγαίνει σε σχολείο μόνο για Εβραίους. Δυο μέρες πριν τη Νύχτα των Κρυστάλλων, διέφυγε με την οικογένειά του από τη Γερμανία. Στην Αμερική ολοκλήρωσε μόνος του τη μόρφωσή του και εργάστηκε σε εργοστάσιο. Απέκτησε δι' αλληλογραφίας πτυχίο ραδιοτεχνίτη το 1940. Το 1943 κλήθηκε να καταταγεί στον Αμερικανικό Στρατό και συμμετείχε στην πολεμική προσπάθεια κατά των Γερμανών, υπηρετώντας στην υπηρεσία αντικατασκοπείας στο αρχηγείο των Αμερικανών στο Λονδίνο.
Μετά τον πόλεμο συνέχισε τις σπουδές του αποκτώντας πτυχίο στην τότε ειδικότητα του Μηχανικού τηλεοράσεων από το Αμερικανικό Τηλεοπτικό Ινστιτούτο Τεχνολογίας στο Σικάγο το 1949. Εργάστηκε σε εταιρείες ηλεκτρονικών ως σχεδιαστής και αργότερα ως στέλεχος, ιδρύοντας και τη δική του πριν καταληξει στην εταιρεία κατασκευής ηλεκτρονικών αμυντικού τομέα Sanders Associates, όπου παρέμεινε μέχρι τη συνταξιοδότησή του το 1987.
Ο Μπάερ είναι περισσότερο γνωστός ως ο επικεφαλής σχεδιαστής του Brown Box (Καφέ Κουτί) που τελικά έγινε το Magnavox Odyssey, η πρώτη κονσόλα βιντεοπαιχνιδιών και ως εφευρέτης αρκετών ακόμα πατενταρισμένων επινοήσεων που βοήθησαν να αναπτυχθεί το είδος των βιντεοπαιχνιδιών. Η ανάπτυξη του Brown Box ξεκίνησε το 1966 για την Sanders Associates. Το 1971 η άδεια για την κατασκευή του παραχωρήθηκε στην εταιρεία Magnavox και, αφού μετονομάστηκε σε Magnavox Odyssey, η κονσόλα κυκλοφόρησε το 1972 γνωρίζοντας μεγάλη επιτυχία. Ο Μπάερ δημιούργησε επίσης το πρώτο φωτοπίστολο και το αντίστοιχο παιχνίδι που μαζί πωλούνταν σαν πακέτο επέκτασης για το Odyssey. Το φωτοπίστολο ήταν η πρώτη περιφερειακή συσκευή για βιντεοκονσόλα.
Κατά τη διετία 1978-79 δημιούργησε μαζί με άλλους τρία δημοφιλή ηλεκτρονικά παιχνίδια. Το Simon, ηλεκτρονικό παιχνίδι που γνώρισε τεράστια επιτυχία από τα τέλη της δεκαετίας του '70 μέχρι και τα τέλη της δεκαετίας του '90, καθώς και το Super Simon και το Maniac που κυκλοφόρησαν την ίδια χρονιά.
Στις 13 Φεβρουαρίου του 2006 του απονεμήθηκε από τον τότε Πρόεδρο των ΗΠΑ Τζορτζ Μπους το Εθνικό Μετάλλιο Τεχνολογίας και Καινοτομίας των ΗΠΑ  για τη συνεισφορά του στην ανάπτυξη και δημοφιλία των διαδραστικών βιντεοπαιχνιδιών. Την ίδια χρονιά δώρισε όλα τα πρωτότυπα συσκευών που κατείχε και όλα τα έγγραφά του στο Εθνικό Μουσείο Φυσικής Ιστορίας του Ινστιτούτου Σμιθσόνιαν. Το 2008 τιμήθηκε με το Βραβείο Μασάρου Ιμπούκα του Ινστιτούτου Ηλεκτρολόγων και Ηλεκτρονικών Μηχανικών του οποίου είναι ισόβιο επίτιμο μέλος από το 2006.
Πρωθυπουργός της Ρουμανίας

Υποψηφιότητα

Ένας από τους ρόλους του Προέδρου της Δημοκρατίας είναι να ορίσει έναν υποψήφιο για το αξίωμα του Πρωθυπουργού. Ο Πρόεδρος πρέπει να συμβουλευτεί το κόμμα που έχει την πλειοψηφία στο Κοινοβούλιο ή, αν δεν υπάρχει πλειοψηφία,τα κόμματα που εκπροσωπούνται στο Κοινοβούλιο.
Μόλις οριστεί, ο υποψήφιος καταθέτει επίσημα την πρότασή του για το κυβερνητικό πρόγραμμα και το υπουργικό συμβούλιο. Η πρόταση πρέπει να εγκριθεί από το Κοινοβούλιο εντός δέκα ημερών, μέσα από μια διαδικασία ψήφου εμπιστοσύνης. Τόσο το πρόγραμμα όσο και ο ορισμός των μελών της κυβέρνησης συζητώνται στο Κοινοβούλιο σε κοινή συνεδρίαση της Βουλής των Αντιπροσώπων και της Γερουσίας. Η πρόταση γίνεται δεκτή μόνο αν η πλειοψηφία όλων των βουλευτών και γερουσιαστών εγκρίνει.
Μόλις αποκτήσει την ψήφο εμπιστοσύνης, ο υποψήφιος γίνεται πρωθυπουργός και όλα τα μέλη του υπουργικού συμβουλίου γίνονται υπουργοί. Ο Πρωθυπουργός, οι Υπουργοί, και άλλα μέλη της Κυβέρνησης, ορκίζονται ενώπιον του Προέδρου της, όπως ορίζεται σύμφωνα με το Άρθρο 82 του Συντάγματος. Η Κυβέρνηση στο σύνολό της και καθένα από τα μέλη της ασκούν την εντολή τους από την ημερομηνία ορκωμοσίας.

Λειτουργίες

Ο Πρωθυπουργός κατευθύνει τις ενέργειες της Κυβέρνησης και συντονίζει τις δραστηριότητες των μελών της. Καταθέτει για συζήτηση στη Βουλή των Αντιπροσώπων ή τη Γερουσία, εκθέσεις και δηλώσεις για την κυβερνητική πολιτική. Η βουλή μπορεί να αποσύρει την υποστήριξή του μέσω ψήφου δυσπιστίας.
Ευφροσύνη (9ος αιώνας)

Η ζωή της

Τον Ιανουάριο του 795, ο Κωνσταντίνος χώρισε την πρώτη σύζυγό του Μαρία της Άμνιας και την έστειλε μαζί με τις δύο κόρες τους, την Ευφροσύνη και την Ειρήνη σε ένα μοναστήρι στο νησί της Πριγκήπου. Ο Αυτοκράτορας έπειτα νυμφεύτηκε την ερωμένη του Θεοδότη.
Η Ευφροσύνη πέρασε τη ζωή της στο μοναστήρι μέχρι το 823. Ο Μιχαήλ Β΄ είχε ανέλθει στο θρόνο τρία χρόνια πριν, αλλά οι δυναστικές αξιώσεις του ήταν στην καλύτερη περίπτωση επισφαλής. Η πρώτη του σύζυγος Θέκλα απεβίωσε νωρίς κατά τη βασιλεία του και ο Μιχαήλ Β΄ αποφάσισε να ενισχύσει την εξουσία του με το να νυμφευτεί την Ευφροσύνη. Έτσι η Ευφροσύνη έφυγε από το μοναστήρι της και μπήκε στο παλάτι ως η νέα αυτοκρατορική σύζυγος, αλλά ο εξαιρετικά αμφιλεγόμενος γάμος αποδείχθηκε άγονος. Ο Μιχαήλ Β΄ απεβίωσε στις 2 Οκτωβρίου του 829 και τον διαδέχθηκε ο Θεόφιλος, ο γιος του από την πρώτη σύζυγό του Θέκλα. Ως μητριά του, η Ευφροσύνη ήταν ακόμη σε θέση να πάρει κάποιες αποφάσεις για τον δεκαεξάχρονο Αυτοκράτορα. Ανακήρυξε καλλιστεία γι' αυτόν και φαίνεται να διάλεξε τη Θεοδώρα. Λίγο μετά αποχώρησε και πάλι στο μοναστήρι.
Η Ευφροσύνη εμφανίζεται δύο φορές ακόμη στις ιστορικές καταγραφές. Όταν έφθασαν φήμες στην Κωνσταντινούπολη, ότι ο Θεόφιλος είχε σκοτωθεί στην εκστρατεία του εναντίον της Αλ-Αφσχίν στην Ανατολία, οι συγκλητικοί και οι ανώτεροι υπάλληλοι δεν έκαναν κόπο για να ανακαλύψουν αν η είδηση ήταν αληθινή ή όχι και έψαξαν για εναλλακτικούς υποψήφιους για το θρόνο. Η Ευφροσύνη, έχοντας επίγνωση αυτών των πολιτικών ελιγμών, έστειλε έναν αγγελιοφόρο στον θετό της γιο, συμβουλεύοντας τον να επιστρέψει. Σύμφωνα με νεότερες αραβικές και συριακές πηγές το μήνυμα έλεγε "Οι Ρωμαίοι που έχουν έρθει ανέφεραν, ότι σκοτώθηκες και επιθυμούν να διορίσουν άλλον βασιλιά. Έλα γρήγορα". Ο Θεόφιλος επέστρεψε. 
Ο άγιος Μιχαήλ ο Σύγκελλος καταγράφει, ότι η Ευφροσύνη τού πρόσφερε φαγητό, ποτό και είδη ένδυσης κατά τη διάρκεια της φυλάκισής του το 836. Η προσφορά της βοήθειας σε ένα φυλακισμένο εικονολάτρη θέτει εκ νέου το ζήτημα των θρησκευτικών τάσεών της. Η ημερομηνία του θανάτου της δεν καταγράφεται.